На основу члана 7. Закона о привременом регистру држављана Републике Србије од 16 до 29 година којима се уплаћује новчана помоћ („Службени гласник РС”, број 125/22),

Министар финансија доноси

**ПРАВИЛНИК**

**о начину пријаве држављана Републике Србије од 16 до 29 година за добијање новчане помоћи, начину исплате средстава и подношењa рекламација**

Члан 1.

Овим правилником ближе се уређује начин пријаве за добијање новчане помоћи, начин исплате средстава и подношења рекламација предвиђених Законом о привременом регистру држављана Републике Србије од 16 до 29 година којима се уплаћује новчана помоћ („Службени гласник РС”, број 125/22 – у даљем тексту: Закон).

Члан 2.

Република Србија – Министарство финансија (у даљем тексту: Министарство), преко Управе за трезор (у даљем тексту: Управа за трезор), извршиће уплату новчане помоћи из члана 2. тачка 4) Закона – у износу од 5.000 динара (у даљем тексту: новчана помоћ).

Члан 3.

Ради уплате новчане помоћи у Министарству се успоставља привремени регистар који садржи Законом прописане податке о држављанима Републике Србије од 16 до 29 година којима се уплаћује новчана помоћ у складу са Законом (у даљем тексту: Привремени регистар), и то: примаоцима новчане помоћи из члана 2. тачка 1) Закона (у даљем тексту: прималац новчане помоћи), примаоцима новчане социјалне помоћи из члана 2. тачка 2) Закона (у даљем тексту: прималац новчане социјалне помоћи) и лицима у заводу за извршење кривичних санкција из члана 2. тачка 3) Закона (у даљем тексту: лице у заводу за извршење кривичних санкција).

Члан 4.

Прималац новчане помоћи подноси пријаву у периоду од 1. до 15. децембра 2022. године електронским путем преко портала Управе за трезор, путем веб адресе https://idp.trezor.gov.rs/ (у даљем тексту: портал).

Члан 5.

Приликом подношења пријаве, прималац новчане помоћи доставља следеће податке:

1) јединствени матични број грађана;

2) регистарски број важеће личне карте;

3) избором са падајуће листе са пословним именима банака, пословно име банке код које је отворен или ће бити отворен рачун тог примаоца новчане помоћи на који ће се уплатити новчана помоћ.

Члан 6.

Министарству податке о примаоцу новчане социјалне помоћи из члана 2. тачка 2) Закона доставља Министарство за рад, запошљавање, борачка и социјална питања, у складу са Законом.

Министарству податке о лицу у заводу за извршење кривичних санкција из члана 2. тачка 3) Закона доставља Министарство правде – Управа за извршење кривичних санкција, у складу са Законом.

Министарству податке о јединственом матичном броју грађана и регистарском броју важеће личне карте за примаоца новчане помоћи из члана 2 тачка 1) Закона у случају када су исти тачни и потпуни, као и податке о регистарском броју важеће личне карте за примаоца новчане социјалне помоћи из члана 2 тачка 2) Закона и лице у заводу за извршење кривичних санкција из члана 2 тачка 3) Закона која поседују важећу личну карту, уз податак о имену и презимену доставља Министарство унутрашњих послова.

Подаци из ст. 1. до 3. овог члана важећи на дан ступања на снагу Закона, достављају се на начин утврђен Законом и овим правилником.

Члан 7.

Министарство по подношењу пријаве примаоца новчане помоћи приступа утврђивању испуњености услова за уплату новчане помоћи на основу података који се налазе у службеним евиденцијама органа јавне власти, у складу са чланом 3. став 2. тачка 1) Закона.

Министарство по достављању података од стране органа јавне власти приступа утврђивању испуњености услова за уплату новчане помоћи на основу података који се налазе у службеним евиденцијама органа јавне власти, у складу са чланом 3. став 2. тач. 1)–3) Закона.

Достављање, односно размена податка између органа јавне власти из члана 11. овог правилника, врши се искључиво електронским путем.

Члан 8.

По утврђивању испуњености услова за уплату новчане помоћи Министарство, преко Управе за трезор, доставља у електронском облику Народној банци Србије податке од значаја за уплату новчане помоћи, а које су примаоци новчане помоћи доставили подношењем пријаве.

Народна банка Србије податке од значаја за уплату новчане помоћи доставља на даље поступање банкама ради њихове допуне.

Прибављене податке од значаја за уплату новчане помоћи од банака Народна банка Србије, преко Управе за трезор, доставља Министарству, ради уплате новчане помоћи.

Члан 9.

Пренос средстава примаоцима новчане помоћи, примаоцима новчане социјалне помоћи и лицима у заводу за извршење кривичних санкција по основу уплате новчане помоћи врши се са посебног наменског рачуна који је отворен за ту намену у Управи за трезор, на текуће рачуне прималаца новчане помоћи и прималаца новчане социјалне помоћи, односно посебне наменске рачуне прималаца новчане помоћи који су отворени код пословних банака за уплату новчане помоћи, односно депозитне рачуне завода за извршење кривичних санкција на који се уплаћује новчана помоћ.

Примаоци новчане помоћи и примаоци новчане социјалне помоћи, који су малолетници од 16 до 18 година, могу самостално подићи ова новчана средства са текућег, односно посебног наменског рачуна у просторијама банке, изузев ако постоји други разлог осим малолетства за пословну неспособност тог лица, у ком случају то лице заступа родитељ или старатељ, односно његов законски заступник у складу са законом.

Члан 10.

Прималац новчане помоћи и прималац новчане социјалне помоћи који поседује важећу личну карту има могућност провере статуса пријаве електронски преко портала, у делу „Провера статуса пријаве”, као и могућност подношења рекламације у делу „Пријава проблема”.

Лице у заводу за извршење кривичних санкција има могућност подношења рекламације подношењем пријаве Управи за извршење кривичних санкција.

Прималац новчане помоћи и Прималац новчане социјалне помоћи проверу статуса и подношење рекламације из става 1. овог члана могу извршити од 2. децембра 2022. године.

Члан 11.

Министарство унутрашњих послова, Министарство државне управе и локалне самоуправе, Народна банка Србије, Министарство за рад, запошљавање, борачка и социјална питања и Министарство правде – Управа за извршење кривичних санкција ће по рекламацијама лица из члана 9. правилника Управи за трезор достављати додатне податке за исплату, у складу са законом, на адресу електронске поште одређену за наведене сврхе.

Члан 12.

Приступ Привременом регистру имају овлашћени администратори и ауторизовани корисници.

Директни Приступ привременом регистру имају овлашћени администратори.

Овлашћени администратор може директно приступити Привременом регистру ради групног прегледа података о држављанима Републике Србије од 16 до 29 година којима се уплаћује новчана помоћ и могућности искључивања података о држављанима Републике Србије од 16 до 29 година којима се уплаћује новчана помоћ из Привременог регистра.

Ауторизовани корисници којима је отворен налог да приступају Привременом регистру, не приступају директно подацима о пунолетним држављанима Републике Србије од 16 до 29 година којима се уплаћује новчана помоћ, већ искључиво путем портала јединичним упитом по јединственом матичном броју грађанина (ЈМБГ) и по броју личне карте примаоца новчане помоћи, које прималац новчане помоћи доставља приликом подношења рекламације.

Члан 13.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-427/2022-41

У Београду, 22. новембра 2022. године

Министар,

**Синиша Мали,** с.р.